สวัสดีค่ะ อยากทราบว่าอาการของเราปกติมั้ยคะ เนื่องจากมีตกขาวทุกวันด้วยเยอะด้วย เป็นแป้งเปียกเลยค่ะ สีขาวขุ่นเหลืองนิดหน่อย มีกลิ่น มีประวัติเคยเป็นกระเพาะปัสสาวะอักเสบ ได้รับการฉีดยาฆ่าเชื้อผ่ายสายน้ำเกลือค่ะ ไม่มีอาการปวดใดๆร่วมด้วย แค่มีตกขาวทุกวัน แต่ปกติเป็นคนกินน้ำน้อยมาก เลยอยากทราบว่าปกติมั้ยคะ เสี่ยงเป็นโรคอะไรมั้ยคะ คุณมีอะไรจะแนะนำเบื้องต้นมั้ยคะ
สวัสดีค หากมีตกขาวปริมาณมากทุกวัน มีกลิ่นเหม็นผิดปกติ อาจเกิดจาก- การอักเสบของช่องคลอดจากเชื้อแบคทีเรีย (bacterial vaginosis) ซึ่งก็จะไม่มีอาการคันหรือแสบช่องคลอดร่วม ไม่มีปวดท้องน้อย โดยปัจจัยที่อาจทำให้เกิด ได้แก่ เชื้อแบคทีเรียชนิดดี (lactobacilli bacteria) ลดลงจากสาเหตุต่างๆ เช่น ช่องคลอดมีความเป็นด่างจากการโดนหลั่งน้ำอสุจิบ่อยๆ หรือจากการสวนล้างช่องคลอดบ่อยไป หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน แต่ไม่จัดเป็นโรคติดต่อทางเพศสัมพันธ์ เพราะฝ่ายชายจะไม่ได้ติดเชื้อชนิดนี้ไปด้วย- มีการติดเชื้อโรคติดต่อทางเพศสัมพันธ์ต่างๆ เช่น ติดเชื้อปรสิตในช่องคลอด ติดเชื้อหนองในแท้ หนองในเทียม เป็นต้น โดยอาจทำให้มีปัสสาวะที่ผิดปกติร่วมด้วย- มดลูกอักเสบ จากการติดเชื้อที่อยู่ในช่องคลอด หรือเป็นผลต่อเนื่องมาจากการติดเชื้อโรคหนองในแท้ หนองในเทียม โดยนอกจากมีตกขาวที่ผิดปกติแล้ว ก็จะมีอาการปวดท้องน้อยร่วมดังนั้น หากยังคงมีตกขาวที่ผิดปกติ ก็ควรไปพบแพทย์เพื่อตรวจและรักษาค่ะ ในเบื้องต้น ก็ควรงดการสวนล้างช่องคลอด พยายามอย่าให้อวัยวะเพศเปียกชื้น โดยเช็ดให้แห้งทุกครั้งหลังการเข้าห้องน้ำ ไม่ใส่กางเกงชั้นในและกางเกงที่รัดแน่นเกินไป นอกจากนี้ ก็ควรดื่มน้ำเปล่ามากๆ ด้วย เพราะการดื่มน้ำน้อย อาจทำให้เกิดกระเพาะปัสสาวะอักเสบได้อีกค่ะ